Vriendinne buite Pta-huis ontvoer | Maroela Media
Melanie Booysen en Marelize Taljaard. Foto: Facebook
'n Nagmerrie-ervaring vir twee vroue van Pretoria wat Sondagaand buite 'n huis in Montana oorval is, in die kattebak van 'n voertuig geboender is en ure lank moes vrees vir hul lewe, het tot 'n gelukkige einde gekom toe hulle teen middernag langs die pad op Solomon Mahlangu-rylaan gevind is.
Melanie Booysen en Marelize Taljaard, twee vriendinne, is omstreeks 20:00 buite Taljaard se huis in Tahitilaan deur vyf mans oorval. Die vroue is in Booysen se Toyota Corolla gedwing en die ontvoerders het met hulle weggejaag.
Volgens ao. Johan van Zyl, woordvoerder van die polisie, is die twee vroue naby die Sefako Makgatho-afrit in 'n ander motor, 'n rooi voertuig, se kattebak geboender. Die ontvoerders het daarna ure lank met hulle rondgery, sonder dat die twee vroue geweet het waar hulle is of wat met hulle sou gebeur.
Van Zyl sê in hierdie tyd het die ontvoerders een van die vroue se man gekontak en 'n losprys van R2 000 geëis. Hulle het geëis dat dié geld deur middel van eWallet na hulle oorgeplaas word. "Die man het die geld oorgeplaas, maar daarna het die ontvoerders hom weer gekontak en gesê die PIN wat hy gestuur het werk nie. Hy het toe nóg R2 000 oorgeplaas," het Van Zyl gesê.
Intussen het Booysen se skoonma, 'n lid van die misdaadbekampingsorganisasie eBlockwatch, vir Andre Snyman, stigter van eBlockwatch, gekontak en ingelig dat haar skoondogter ontvoer is. Snyman verduidelik hoewel Booysen se skoonma 'n lid van eBlockwatch is, is haar dogter nie 'n lid nie. Dit was problematies omdat die organisasie toestemming het om 'n soektog na enige van sy lede te gelas sonder om eers 'n artikel 205-dagvaarding deur 'n regter of landdros te laat teken.
Melanie Booysen. Foto: Facebook
'n Artikel 205-dagvaarding gee die aansoeker toestemming om enige informasie te bekom wat relevante of wesenlike inligting rakende 'n beweerde oortreding kan gee.
Omdat Booysen nie 'n lid van eBlockwatch is nie, moes 'n SMS-kennisgewing aan al 6 000 van eBlockwatch se lede in Pretoria gestuur word om hulp te versoek. "Hierdie benadering is baie duur en indringend. Dit het wel die gewenste effek gehad en ons het die gesamentlike hulp van baie lede aangewend," het Snyman gesê.
"Ons het al ons truuks wat ons oor die afgelope 18 jaar geleer het gebruik en met behulp van die polisiespanne kon ons die kapers onder genoeg druk plaas om die vroue af te laai."
Van Zyl het gesê iemand het die vroue ná middernag in Solomon Mahlangu-rylaan sien loop, hulle opgelaai en na die polisie geneem. "Hulle was ongedeerd en is nie deur die ontvoerders aangerand nie," het hy gesê.
Volgens Van Zyl word Booysen se Toyota Corolla steeds vermis en is niemand nog in hegtenis geneem in verband met die voorval nie. "Ons volg alle moontlike leidrade op om die verdagtes vas te trek."
Wat mense NOG gaan doen om geld in die hande te kry?
Dak vader hulle veilig ! Mense is siek en sat vir grynlaggende , ontkennende , verantwoordelikheids ontduikende , stilswyende en openlike aanhitsende regering van die land. Daar is net een ding wat gaan oorbly en dit is vergelding . As die regering daaroor wil galbraak moet hulle besef dit is presies waarop hulle die land afgestuur het . Vou gaan almal vou maar nie sonder gevolge nie.
Die artikel is nie fetlik korrek nie, ek wens skrywers wil hulle feite in order kry voor hulle dit plaas.
1. Voorval het 19:15 plaas gevind.
2. Daar was aanvanklik net 2 gewapende mans.
3. Eerste betaling is 23:00 geëis, 2de betaling net na 24:00 omdat ontrekkings slegs elke 24-uur gedoen kan word.